CELEX: 32018R0047
Language: lt
Date: 2017-10-30 00:00:00
Title: 2017 m. spalio 30 d. Komisijos deleguotasis reglamentas (ES) 2018/47, kuriuo, nukrypstant nuo Tarybos reglamento (EB) Nr. 2187/2005, leidžiama žvejojant Baltijos jūroje naudoti alternatyvius T90 tralus

12.1.2018   
            
            
               LT
            
            
               Europos Sąjungos oficialusis leidinys
            
            
               L 7/21
            
         KOMISIJOS DELEGUOTASIS REGLAMENTAS (ES) 2018/47
   2017 m. spalio 30 d.
   kuriuo, nukrypstant nuo Tarybos reglamento (EB) Nr. 2187/2005, leidžiama žvejojant Baltijos jūroje naudoti alternatyvius T90 tralus
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į Europos Parlamento ir Tarybos reglamentą (ES) 2016/1139, kuriuo nustatomas daugiametis Baltijos jūros menkių, silkių ir šprotų išteklių valdymo ir tų išteklių žvejybos planas ir iš dalies keičiamas Tarybos reglamentas (EB) Nr. 2187/2005 bei panaikinamas Tarybos reglamentas (EB) Nr. 1098/2007 (1), ypač į jo 8 straipsnį,
   kadangi:
   
               (1)
            
            
               Europos Parlamento ir Tarybos reglamentu (ES) Nr. 1380/2013 (2) siekiama palaipsniui panaikinti žuvų, sužvejojamų vykdant visą ES žvejybą, išmetimą į jūrą, nustatant įpareigojimą iškrauti rūšių, kurioms taikomas laimikio limitas, žuvų laimikį. Žuvų išmetimo į jūrą laipsniško panaikinimo priemonės gali būti įtrauktos į daugiamečius planus;
            
         
               (2)
            
            
               Reglamentu (ES) 2016/1139 nustatytas daugiametis Baltijos jūros menkių, silkių ir šprotų išteklių valdymo ir tų išteklių žvejybos planas. Siekiant prisidėti prie to daugiamečio plano tikslų įgyvendinimo, reglamente, inter alia, numatytos techninės priemonės, kurias turi priimti Komisija. Visų pirma, Komisija gali priimti deleguotuosius aktus dėl žvejybos įrankių modifikacijų, kuriomis siekiama užtikrinti arba pagerinti selektyvumą, sumažinti nepageidaujamą laimikį arba kuo labiau sumažinti neigiamą poveikį ekosistemai;
            
         
               (3)
            
            
               Tarybos reglamente (EB) Nr. 2187/2005 (3) nustatytos techninės išteklių apsaugos priemonės, taikomos Baltijos jūroje žvejojant ir iškraunant tam tikrų išteklių žuvis. Tame reglamente nustatyti tinklo akių dydžio intervalai ir kitos specifikacijos, inter alia, Baltijos jūroje žvejojant kiekvienos tikslinės rūšies žuvis leidžiami naudoti žvejybos įrankiai;
            
         
               (4)
            
            
               tiesioginių žvejybos Baltijos jūroje valdymo interesų turi Danija, Vokietija, Estija, Latvija, Lietuva, Lenkija, Suomija ir Švedija. Pasikonsultavusios su Baltijos jūros patariamąja taryba, minėtos valstybės narės pateikė Komisijai bendrą rekomendaciją (4). Rekomendacijoje nurodoma, kad atlikus tam tikras šiuo metu naudojamų T90 tralų maišų charakteristikų specifikacijų, nustatytų Reglamente (EB) Nr. 2187/2005, modifikacijas, pagerės selektyvumas ir sumažės nepageidaujamas menkių laimikis. Tą teiginį patvirtinančią mokslinę nuomonę pateikė Žuvininkystės mokslo, technikos ir ekonomikos komitetas (ŽMTEK);
            
         
               (5)
            
            
               bendroje rekomendacijoje siūlomomis priemonėmis, pagal kurias be Reglamente (EB) Nr. 2187/2005 apibrėžtų T90 tralų, būtų naudojami alternatyvūs T90 tralai, prisidedama prie Reglamente (ES) 2016/1139 nustatyto daugiamečio plano tikslų įgyvendinimo. Todėl, vadovaujantis Reglamento (ES) Nr. 1380/2013 18 straipsnio 3 dalimi, tos priemonės turėtų būti patvirtintos,
            
         PRIĖMĖ ŠĮ REGLAMENTĄ:
   1 straipsnis
   Dalykas
   Šiuo reglamentu leidžiama Baltijos jūroje vykdant tam tikrą žvejybą naudoti kitų specifikacijų, nei nustatytos Reglamente (EB) Nr. 2187/2005, T90 tralus.
   2 straipsnis
   Taikymo sritis
   Šis reglamentas taikomas Sąjungos žvejybos laivams, Baltijos jūroje vykdantiems Reglamento (ES) 2016/1139 1 straipsnyje nurodytą žvejybą.
   3 straipsnis
   Apibrėžtys
   Šiame reglamente vartojamų terminų apibrėžtys:
   a)   T90 tralai– tralai, daniški velkamieji tinklai ir panašūs įrankiai, kurių tralo maišas ir pailginamoji dalis pagaminti iš standartinio sumegzto rombinių akių tinklinio audeklo, kurio akys pasuktos 90° kampu, kad pagrindinė tinklo gijų įtempimo kryptis būtų lygiagreti tinklo vilkimo krypčiai;
   b)   susijusios valstybės narės– Danija, Vokietija, Estija, Latvija, Lietuva, Lenkija, Suomija ir Švedija.
   4 straipsnis
   Alternatyvios T90 tralo maišo specifikacijos
   1.   Nukrypstant nuo Reglamento (EB) Nr. 2187/2005 II priedo, leidžiama naudoti T90 tralus, kurių maišas atitinka šias specifikacijas:
   
               a)
            
            
               nukrypstant nuo II priedo 2 išnašos ir to priedo 2 priedėlio b punkto, maišo tinklo akių dydis yra ne mažesnis kaip 115 mm;
            
         
               b)
            
            
               nukrypstant nuo to priedo 2 priedėlio e punkto, bet kurioje tralo maišo sensu strictu ir prailginamosios dalies, išskyrus sujungimus ir kraštus, apskritimą sudarančių tinklo akių skaičius yra lygus 80;
            
         
               c)
            
            
               tralo maišo ilgis – ne mažesnis kaip 9 m.
            
         2.   Tralo maišas atitinka visas kitas to priedo 2 priedėlyje nustatytas specifikacijas.
   5 straipsnis
   Laimikio registravimas
   Susijusios valstybės narės užtikrina, kad naudojant 4 straipsnyje apibūdintą žvejybos įrankį sužvejotas laimikis būtų registruojamas atskirai nuo naudojant kitus žvejybos įrankius sužvejoto laimikio.
   6 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. spalio 30 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 191, 2016 7 15, p. 1.
   
   
      (2)  2013 m. gruodžio 11 d. Europos Parlamento ir Tarybos reglamentas (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB (OL L 354, 2013 12 28, p. 22).
   
      (3)  2005 m. gruodžio 21 d. Tarybos reglamentas (EB) Nr. 2187/2005 dėl žuvų išteklių apsaugos techninėmis priemonėmis Baltijos jūroje, Beltų ir Zundo sąsiauriuose, iš dalies keičiantis Reglamentą (EB) Nr. 1434/98 ir panaikinantis Reglamentą (EB) Nr. 88/98 (OL L 349, 2005 12 31, p. 1).
   
      (4)  BALFISH aukšto lygio darbo grupės bendra rekomendacija. ICES 22–32 parajoniams (Baltijos jūra) skirtos techninės priemonės – alternatyvus T90 tralo maišas.